Det er svært at få øje på nogen lyspunkter i fredagens tragiske historie om skyderiet i Aurora, Colorado, hvor 12 blev dræbt og 50 såret, da en bevæbnet mand åbnede ild og skød omkring sig til premieren på den nyeste Batman-film.

Men mens den 24-årige gerningsmand har ødelagt talrige menneskers liv med sine handlinger, så har et af ofrene ifølge en blog-post formået at påvirke et andet menneskes liv positivt - efter sin død.

Under brugernavnet Lucasmassey postede en bruger på det sociale netværk Reddit et billede af en mand, der angiveligt har fået doneret organer fra et af ofrene i skyderiet til Batman-premieren i Aurora, Colorado:

- Min onkel Greg har lige fået to nye lunger fra et offer i Aurora-skyderiet. Fantastisk at sådan en tragedie også kan redde en mands liv, står der i teksten til billedet.

Indlægget på Reddit blev i løbet af den første time læst mere end 20.000 gange og har i skrivende stund fået mere end 2700 kommentarer.

Ikke bekræftet:

Identiteten på personen, som har oploadet billedet og kommentaren, samt personerne på billedet, er ikke bekræftet, og flere stiller sig i kommentarerne tvivlende over for, om historien er ægte.

Andre griber muligheden for at få noget positivt ud af tragedien. En af kommentarerne kommer fra ven til en af de dræbte.

- Det her er rigtig mærkeligt, men ved du, hvem der donerede lungerne? En af mine nære venner blev dræbt i skyderiet og det ville være en god afrunding for mig (og mange af vores venner) at vide, at han stadig er her hos os på en eller anden måde, skriver brugeren Slaterslatin i kommentarfeltet under billedet.

Reddit var i efterdønningerne på massakren en af de centrale kilder til oplysninger om skyderiet, hvor flere brugere oploadede billeder og delte oplysninger og oplevelser. Blandt andet oploadede et offer billedet af sin blod-indsmurte T-shirt på sitet.